ΓΡΑΠΤΗ ΕΡΩΤΗΣΗ E-3123/97 υποβολή: Nel van Dijk (V) και Edith Mόller (V) προς την Επιτροπή (13 Οκτωβρίου 1997)

Θέμα: Διαμάχη ανθοπωλών στην Κολωνία - Επέμβαση στην ελευθερία του ανταγωνισμού

Γνωρίζει η Επιτροπή τα άρθρα που δημοσιεύθηκαν στο γερμανικό και ολλανδικό Τύπο ((μεταξύ των άλλων πβλ. Echo 23-3-1996 & 6-7-1996, Express 30-5-1996, Kφlner Stadt-Anzeiger 21-9-1996, Telegraaf 2-11-1996 & 21-11-1996, Rundschau 8-5-97 )) σχετικά με τις επίμονες προσπάθειες της πόλεως της Κολωνίας να κλείσει το ανθοπωλείο δύο νεαρών Ολλανδών επιχειρηματιών, το οποίο λειτουργεί στο δυτικό νεκροταφείο της Κολωνίας;

Γνωρίζει η Επιτροπή την όχι αρκετά πειστική επιχειρηματολογία με την οποία η διοικητική αρχή της Κολωνίας αιτιολογεί την καταγγελία της σύμβασης μίσθωσης των ανθοπωλών και την απειλή αναγκαστικής έξωσης, επικαλούμενη κατ' αρχήν «σοβαρούς προβληματισμούς, οι οποίοι έχουν σημασία για ολόκληρη την πόλη» ((Rundschau 24-9-1996 )), εν συνεχεία δε το γεγονός ότι οι ανθοπώλες παραβίασαν συμφωνία που είχε γίνει, όπως φαίνεται, προφορικά και αφορούσε τον περιορισμό της ποικιλίας των εμπορευμάτων τους;

Συμφωνεί η Επιτροπή με την άποψη μιας πλειοψηφίας των αντιπροσώπων της περιοχής Κολωνίας-Ehrenfelder, ότι η καταγγελία της σύμβασης μίσθωσης αποτελεί «επέμβαση στην ελευθερία του ανταγωνισμού» ((Kφlner Stadt-Anzeiger 26-6-96 & 26-11-96 )), και προκλήθηκε από τις διαμαρτυρίες των ανταγωνιστών που έχουν στην περιοχή αυτή καταστήματα από παλιά κατά των χαμηλών τιμών των Ολλανδών ανθοπωλών;

Υπό το φως αυτών των γεγονότων ποιά είναι η άποψη της Επιτροπής σχετικά με τη δήλωση του διευθυντή του διοικητικού συμβουλίου της περιοχής Kφln-Ehrenfelder: «Είναι αρμόζον να λαμβάνουμε υπ' όψη τα συμφέροντα των φορολογουμένων που έχουν τα καταστήματά τους από παλιά στην περιοχή αυτή»; ((Express 27-6-96 ))

Προτίθεται η Επιτροπή να εξετάσει, λαμβάνοντας υπ' όψη και το μεγάλο ενδιαφέρον της κοινής γνώμης για την υπόθεση αυτή, εάν η πόλη της Κολωνίας, με την τακτική της, παραβιάζει το κατοχυρωμένο στα άρθρα 52 και 53 της Συνθήκης ΕΟΚ δικαίωμα ελευθερίας εγκαταστάσεως στην ΕΕ, καθώς και την κατοχυρωμένη στο άρθρο 6 απαγόρευση των διακρίσεων;

Ποιά μέτρα προτίθεται να λάβει ενδεχομένως η Επιτροπή;

Απάντηση του κ. Monti εξ ονόματος της Επιτροπής (12 Δεκεμβρίου 1997)

Τα Αξιότιμα Μέλη του Κοινοβουλίου ζητούν να πληροφορηθούν τις απόψεις της Επιτροπής σχετικά με μία αστικής φύσεως αντιδικία η οποία έχει ανακύψει μεταξύ του Δήμου της Κολωνίας και Ολλανδών ανθοπωλών σε σχέση με τη σύμβαση μίσθωσης καταστήματος στην Κολωνία. Με βάση τα στοιχεία που επικαλούνται τα Αξιότιμα Μέλη του Κοινοβουλίου, η επίδικη σύμβαση μίσθωσης καταγγέλθηκε από τον δήμο έπειτα από καταγγελίες Γερμανών ανταγωνιστών οι οποίοι παραπονούνταν για τις αισθητά χαμηλότερες τιμές που εφάρμοζαν οι Ολλανδοί ανθοπώλες. Σε ό,τι αφορά τα διάφορα ερωτήματα που διατυπώνονται, η Επιτροπή δεν γνωρίζει τις ενέργειες στις οποίες προέβη εν προκειμένω ο Δήμος της Κολωνίας 7 εφόσον δεν γνωρίζει το σύνολο των πραγματικών περιστατικών που αφορούν τη συγκεκριμένη υπόθεση, η Επιτροπή δεν είναι σε θέση να εκφράσει εμπεριστατωμένη γνώμη επ' αυτής.

Η Επιτροπή καλεί τα Αξιότιμα Μέλη του Κοινοβουλίου να της διαθέσουν κάθε πληροφοριακό στοιχείο το οποίο μπορεί να χρησιμεύσει για την αξιολόγηση των δεδομένων της υπόθεσης.